Wartawan AS didakwa terlibat keganasan, hasutan
YANGON: Seorang wartawan AS yang ditahan selama berbulan-bulan oleh junta Myanmar telah didakwa dengan keganasan dan hasutan, kata peguamnya semalam dan boleh berdepan hukuman penjara seumur hidup jika sabit kesalahan. “Danny Fenster yang ditangkap ketika dia cuba meninggalkan negara itu pada Mei lalu, telah dikenakan dua pertuduhan di bawah Seksyen 50(a) Undang-Undang banteras Keganasan dan 124(a) Kanun Keseksaan,” kata peguamnya, Than Zaw Aung. Sabit kesalahan di bawah undang-undang anti-keganasan membawa hukuman maksimum penjara seumur hidup. Fenster, 37, sudah pun dibicarakan kerana didakwa menggalakkan perbezaan pendapat terhadap tentera, persatuan yang menyalahi undang-undang dan melanggar undang-undang imigresen. Tuduhan baharu itu dibuat beberapa hari selepas bekas diplomat Amerika Syarikat (AS) dan perunding tebusan, Bill Richardson bertemu Ketua Junta Min Aung Hlaing di ibu negara Naypyidaw, memberikan publisiti yang jarang berlaku kepada junta yang semakin terpencil. Fenster dipercayai dijangkiti Covid-19 semasa penahanannya, kata ahli keluarga semasa panggilan persidangan dengan wartawan AS pada Ogos lalu. Myanmar bergolak sejak tentera merampas kuasa dalam rampasan kuasa 1 Februari lalu dan menggulingkan kerajaan yang dipilih, Aung San Suu Kyi. Menurut Kumpulan Pemantau Tempatan, lebih 1,200 orang dibunuh oleh pasukan keselamatan dalam tindakan keras terhadap perbezaan pendapat. Akhbar juga telah dihimpit kerana junta cuba mengetatkan kawalan ke atas aliran maklumat, menyekat akses internet dan membatalkan lesen media tempatan. -AFP 
See author's posts
